O‘zbekistonda yangi “Kuyla, yoshligim” loyihasi tashkil etiladi

Yoshlar madaniyat va san’at markazi, “O‘zbeknavo” EB hamda Madaniyat va sport ishlari vazirligi tomonidan yangi “Kuyla, yoshligim” loyihasi tashkil etiladi. Bu haqda Yoshlar madaniyat va san’at markazi axborotiga tayanib, “Uz24.uz” xabar bermoqda.

Ishtirokchilarni saralab olish 3 bosqichda bo‘lib o‘tishi belgilangan. Loyihaning birinchi saralash bosqichi respublikaning barcha hududlarida 5-fevraldan 11-martga qadar o‘tkaziladi. Shu maqsadda mutaxassislardan tashkil topgan guruhlar respublikaning barcha hududlariga safar uyushtiradi va har bir viloyatdan 5—8 nafar ishtirokchini saralab oladi. Saralab olingan yoshlar Toshkent shahrida bo‘lib o‘tadigan ikkinchi saralash bosqichida ishtirok etish imkoniga ega bo‘ladi.
Ikkinchi bosqich yakunida hakamlar hay’ati eng qobiliyatli 15 nafar ijrochini tanlab oladi va ularga 6 hafta mobaynida aktyorlik mahorati, vokal va raqs darslari o‘tiladi. Shuningdek, har hafta hisobot konsertlari o‘tkaziladi.
Loyiha yakunida final gala-konserti tashkillashtiriladi. Unda barcha ishtirokchilar o‘zbek estrada yulduzlari bilan birgalikda qo‘shiqlar ijro etadi va g‘oliblar e’lon qilinadi.